钦定古今图书集成/历象汇编/历法典/第096卷 > 辽史 > 律历志
## 钦定古今图书集成/历象汇编/历法典/第096卷 > 辽史 > 律历志

《孟子》有言：“天之高也，星辰之远也。”苟求其故，千岁之
日至，可坐而致。甚哉，圣人之用心，可谓广大精微，至
矣尽矣。日有晷景，月有明魄，斗有建除，星有昏旦，观
天之变，而制器以候之。八尺之表，六尺之筒，百刻之
漏，日月星辰，示诸掌上，运行既察，度分既审，于是像
天圜以显运行，置地柜以验出入。浑象是作天道之
“常。寻尺之中可以俯窥，陶唐之象是矣。设三仪以明
度分，管一衡以正辰极，浑仪是作天文之变。六合之
表可以仰观，有虞之玑是矣。体莫固于金，用莫利于
水，范金走水，不出户而知天道，此圣人之所以为圣
也。”历代仪象、表漏，各具于志。太宗大同元年得晋历
象、刻漏、浑象，后唐清泰二年已称损折，不可施用，其
至中京者，概可知矣。古之炼铜，黑黄白青之气尽然
后用之，故可施于久远。唐沙门一行，铸浑天仪，时称
精妙。未几铜铁渐涩，不能自转，置不复用。金质不精，
水性不行，况移之沍寒之地乎？